जब फेरारी के मालिक ने अपमान किया तो बना डाली दुनिया की पहली सुपर कार
Lamborghini Company Success Story - जब-जब सुपर कारों के बारें में बात की जाती है…तब-तब लैंबॉर्गिनी का जिक्र जरूर होता है। यह दुनिया की सबसे लग्जरी कारों में से एक है।
जब-जब सुपर कारों के बारें में बात की जाती है…तब-तब लैंबॉर्गिनी का जिक्र जरूर होता है। यह दुनिया की सबसे लग्जरी कारों में से एक है। 1963 में बनी लैंबॉर्गिनी अपनी डिजाइन की वजह से हमेशा चर्चा में रहती है। फिलहाल यह कंपनी भारत में 2023 के अपने टारगेट को पूरा कर लेने की वजह से चर्चा में है।
कंपनी का कहना है कि साल के पहले महीने में ही उसकी 2023 की सारी गाड़ियां ‘sold out’ हो गई है। आज लैंबॉर्गिनी सुपर लग्जरी कार बनाने के लिए मशहूर है। लेकिन क्या आपको पता है कि अगर फेरारी नहीं होती तो लैंबॉर्गिनी कभी कार कंपनी नहीं बन पाती। और न ही हमको कभी मिल पाती दुनिया की पहली सुपर कार, लैंबॉर्गिनी मिउरा।
आज मेगा एम्पायर में जानिए ट्रैक्टर कंपनी से सुपर लग्जरी कार बनने वाली लैंबॉर्गिनी की कहानी… 
किसान के बेटे ने ट्रैक्टर बनाने से की थी शुरुआत 
फेरुचियो लैंबॉर्गिनी का जन्म इटली में एक किसान परिवार में हुआ था। फेरुचियो की सोच अपने पिता से बिल्कुल अलग थी, उनकी दिलचस्पी किसानी में नहीं, बल्कि मशीनों में थी। यही वजह थी कि उन्होंने आगे जाकर मैकेनिकल की पढ़ाई की। उन्हें पहली नौकरी एयर फोर्स में एक मैकेनिक के रूप में मिली।
दूसरा विश्व युद्ध खत्म होने के बाद उन्होंने नौकरी छोड़ दी। साल 1947 में अपने खेत में ही एक गराज खोला। एक साल बाद 1948 में अपना पहला ट्रैक्टर मार्केट में उतार दिया, जिसका नाम रखा कैरिओका। बहुत कम समय में ही यह ट्रैक्टर मॉडल काफी लोकप्रिय हुआ। फेरुचियो ने इसके बाद ‘Lamborghini Trattori’ नाम की एक ट्रैक्टर मैन्‍युफैक्‍चरिंग कंपनी खोल दी।
फेरारी के अपमान के बाद बनाई पहली स्पोर्ट्स कार 
फेरुचियो शुरू से ही स्पोर्ट्स कार के दीवाने थे। जब उनका ट्रैक्टर का बिजनेस चल पड़ा, तो उन्होंने अपने लिए कई स्पोर्ट्स कार खरीदी। उनमें से एक थी ‘Ferrari 250 GT Coupe’। यह बात 1958 की है। फेरुचियो को अपनी इस फेरारी में कई खामियां नजर आई, उन्होंने देखा कि यह कुछ ज्यादा ही शोर कर रही है। यह बात बताने वो फेरारी के दफ्तर पहुंचे।
वहां फाउंडर एन्जो फेरारी को जब उन्होंने यह बात बताई तो एन्जो ने तंज कसते हुए कहा--खामी कार में नहीं, शायद इसे चलाने वाले में है, तुम अपना ट्रैक्टर का काम देखो। ये बात फरुचियो को अपमान सी लगी। अपमान का बदला लेने के लिए उन्होंने स्पोर्ट्स कार को मार्केट में उतारने का सोचा। फिर लैंबॉर्गिनी ने 1963 में अपनी पहली स्पोर्ट्स कार 350GTV लॉन्च की। इस स्पोर्ट्स कार ने खूब नाम कमाया। इसके बाद लैंबॉर्गिनी ने स्पोर्ट्स कारों की कतार लगा दी।
लैंबॉर्गिनी के लोगो के पीछे भी है एक दिलचस्प कहानी
फरुचियो ने ट्रैक्टर से कार कंपनी तो बना दी। लेकिन उन्हें पता था कि एक कंपनी के सफल होने के लिए उसका एक सरल लोगो भी होना चाहिए। फेरारी के लोगो की ही तरह वो भी कुछ अपनी कंपनी का लोगो बनाना चाहते थे। एक दिन फरुचियो मिउरा रेंच पर थे।
ये वो जगह थी जहां बुल फाइटिंग के लिए बुल्स को तैयार किया जा रहा था। कई घंटों तक बुल्स को देखने के बाद उन्हें पावर का एहसास हुआ। अंत में उन्होंने अपनी कंपनी के लोगो में उसी फाइटर बुल को शामिल किया, जो फेरारी के लोगो को टक्कर देने में सफल रहा।
स्पोर्ट्स कार की सफलता के बाद बनाई दुनिया की पहली सुपर कार
लैंबॉर्गिनी का कार मार्केट में धीरे-धीरे नाम होने लगा। फेरारी के कई कर्मचारी अब लैंबॉर्गिनी के साथ काम करना चाहते थे। इसी बीच एंट्री हुई इटालियन कार डिजाइनर न्यूचियो बर्टोन की। न्यूचियो एक कार डिजाइन लेकर लैंबॉर्गिनी के दफ्तर पहुंचे। फरुचियो ने इस कार को बनाने का फैसला लिया। फिर 1966 में लॉन्च हुई लैंबॉर्गिनी मिउरा। यह दुनिया की पहली सुपर कार थी।
70 के दशक में कंपनी दिवालिया होते-होते बची
ऑटो इंडस्ट्री में कुछ भी एक सीधी लाइन की तरह नहीं चलता। 1970 के दशक में लैंबॉर्गिनी की रफ्तार भी धीमी हो गई। विश्वभर में तेल संकट की वजह से कंपनी दिवालिया होने की कगार पर पहुंच गई।
इसी के बाद फरूचियो ने अपनी कंपनी को दो स्विस मालिकों को बेच दिया। लेकिन कंपनी का आर्थिक संकट इससे भी खत्म नहीं हुआ। इसकी ओनरशिप में कई बदलाव हुए। अंत में ऑडी ने लैंबॉर्गिनी कंपनी को खरीदा और मौजूदा समय में लैंबॉर्गिनी फॉक्सवैगन ग्रुप का हिस्सा है।
फॉक्सवैगन ने लैंबॉर्गिनी को नई बुलंदियों तक पहुंचाया 
ऑडी और फॉक्सवैगन की ओनरशिप के तहत लैंबॉर्गिनी की पहली नई रिलीज मर्सिएलेगो थी। इसकी बिक्री 2001 में शुरू हुई और पहले ही साल में इसकी बिक्री में 42% की वृद्धि हुई। साथ ही इसकी 442 यूनिट्स बिकीं। इस से पहले तक लैंबॉर्गिनी की सालाना बिक्री लगभग 200 यूनिट थी।
फॉक्सवैगन की मदद से एक दशक में मर्सिएलेगो की 4099 यूनिट्स की बिक्री हुई। 2000 के दशक की आर्थिक मंदी से प्रभावित अर्थव्यवस्था में मर्सिएलेगो की इस सफलता को हर किसी ने सराहा।
रोचक: इटली पुलिस ऑर्गन पहुंचाने के लिए करती है लैंबॉर्गिनी का इस्तेमाल 
लैंबॉर्गिनी कार्स की एवरेज टॉप स्पीड लगभग 300 किमी प्रति घंटा है। इसी टॉप स्पीड की वजह से इसका इस्तेमाल इटली की पुलिस भी करती है। पुलिस पेट्रोल ड्यूटी के अलावा इस कार का इस्तेमाल ब्लड और ट्रांसप्लांट होने वाले ऑर्गन्स को अस्पताल ले जाने के लिए करती है। कम समय में ज्यादा दूरी तय करने के लिए इटली पुलिस को कंपनी ने दो लैंबॉर्गिनी कार दे रखी है।